Odjeci 'skandala Foley': Evangelici razočarani Republikanskom strankom
Nakon seksualnog skandala s bivšim kongresmenom, prognozira se da bi barem dio konzervativnih evangelika na izborima u studenom mogao a
Odbor Zastupničkog doma za etiku istražuje seksualni skandal u koji je umiješan sada već bivši kongresmen Mark Foley, koji je kuririma-praktikantima u Kongresu slao tekst-poruke lascivnog sadržaja. Istražuje se i je li republikansko vodstvo Kongresa pokušavalo zataškati ovu neugodnu aferu – neposredno pred izbore u studenom. Andrew Baroch izvještava o tome kako će ovaj skandal utjecati na konzervativne evangelike, glasačku bazu Republikanske stranke. Istraživanja javnog mnijenja pokazuju da konzervativni evangelici čine četvrtinu američkog glasačkog tijela. 80 posto njih glasa za Republikansku stranku, zbog toga što se ta stranka protivi pobačaju i istospolnom braku a njezin je stranački program – kako tvrde republikanci – u skladu s judeo-kršćanskim vrijednostima koje su temelj morala ali i solidne državne politike. Nakon seksualnog skandala s republikancem Markom Foleyem, analitičari američke političke scene prognoziraju da bi barem dio konzervativnih evangelika na izborima u studenom mogao apstinirati i tako u pitanje dovesti republikansku većinu u Zastupničkom domu i Senatu. Stephen Witham, profesor političkih znanosti na kršćanskom Koledžu Liberty u Vriginiji, kaže da je ovaj skandal duboko razočarao kontervativne evangelike: "Oni očekuju da u Kongresu sjede ljudi koji su vrijedni njihova divljenja, uzorni građani. Kada vide da to nekad nije slučaj, razočarani su. Oni žele da su u Kongresu ljudi na koje zemlja može biti ponosna, jer Kongres je važan simbol. Kršćani žele da se članovi Kongresa ponašaju u skladu sa svojim verbalnim izjavama i obećanjima." No, Stephen Witham kaže da su kršćani također i realisti te da su svjesni da ljudi griješe i da su spremni oprostiti. "Svjestan sam da će ovo pitanje imati utjecaj. Nadam se da će ishod izbora ipak ovisiti o pitanjima koja su povezana s obranom naše zemlje od terorizma" - kaže Stephen Witham. John Fortier iz Instituta American Enterprise, konzervativnog think tanka u Washingtonu, kaže da mnogi glasači seksualni skandal u koji je bio umiješan republikanac Mark Foley smatraju primjerom dvoličnosti republikanskih čelnika u Kongresu. "Evo što je konzervativne evangelike najviše razočaralo: prvo, što su upravo republikanci ti koji uvijek inzistiraju na obiteljskim vrijednostima. Drugo, razočaralo ih je to što su uvidjeli da ih republikanci na Capitol Hillu očito ne uzimaju ozbiljno. Pričaju o obiteljskim i vjerskim vrijednostima, a rade nešto drugo" - kaže John Fortier. On dodaje da su republikanski čelnici, očito, pokušali na neformalni način riješiti neugodnu aferu s lascivnim tekst-porukama jednog kongresmena-homoseksualca praktikantima-kuririma. Nisu htjeli da se diže mnogo galame – kaže John Fortier. 'Očito je da skandal nije bio tretiran na primjeren način, i Republikanska stranka bi na izborima mogla snositi posljedice' – rekao je ovaj washingtonski analitičar.